เอาที่สบายใจ!โมนิก้าและทีมงาน
*ดูเหมือนเรื่องของข่าวสารต่างๆ ที่เข้ามากระทบกับการลงทุนจะพุ่งเป้าไปยังตัวบุคคลที่บริหารงานล้มเหลวเป็นหลัก สภาพของข่าวสารที่ออกมาถึงฟังไม่ได้เลยสักเรื่อง ถึงกับเจ้าตัวเกิดอาการก้นร้อนจนนั่งไม่ติด พร้อมกับออกมาบรรยายความในใจให้สังคมได้รับรู้แบบไม่อิดออด “โมนิก้า” ถือเป็นเรื่องที่ควรกระทำมาตั้งนาน ส่วนจะมีคนเชื่อน้ำคำที่พ่นออกมาขนาดไหน? ก็ดูกันเองแล้วกัน..อิอิอิ
23 ก.ค. 2558

*ดูเหมือนเรื่องของข่าวสารต่างๆ ที่เข้ามากระทบกับการลงทุนจะพุ่งเป้าไปยังตัวบุคคลที่บริหารงานล้มเหลวเป็นหลัก สภาพของข่าวสารที่ออกมาถึงฟังไม่ได้เลยสักเรื่อง ถึงกับเจ้าตัวเกิดอาการก้นร้อนจนนั่งไม่ติด พร้อมกับออกมาบรรยายความในใจให้สังคมได้รับรู้แบบไม่อิดออด “โมนิก้า” ถือเป็นเรื่องที่ควรกระทำมาตั้งนาน ส่วนจะมีคนเชื่อน้ำคำที่พ่นออกมาขนาดไหน? ก็ดูกันเองแล้วกัน..อิอิอิ
*เหมือนกับการออกโรงของ “อุ๋ย 100 จุด” ที่มาแก้เกี้ยวด้วยเรื่องเม้าท์ที่ว่า บิ๊กตู่ไม่เข้าใจเรื่องเศรษฐกิจ พร้อมกับเปรยความในใจให้สังคมได้รับรู้ว่า “หม่อมจะไปพูดแบบนั้นทำไม มันไม่เป็นความจริงเลย น่าจะเป็นขบวนการปล่อยข่าวทำให้เสียชื่อเสียง…ต้องการใส่ร้าย ไม่รู้ว่าใครปล่อยข่าว”  พร้อมกับมองว่า การส่งออกในไตรมาส 4 จะเริ่มฟื้นตัวดีขึ้น หลังจากเงินบาทอ่อนค่าต่อเนื่องนะจ๊ะ
*งานนี้เดี๊ยนไม่ขอวิพากษ์วิจารณ์อะไรมากกว่านี้ เพราะได้พูดสิ่งต่างๆ ที่เกิดขึ้นไปหมดแล้ว ส่วนบุคคลที่ถูกพาดพิงจะนำสารดังกล่าวไปพิจารณาต่ออีกทอดหรือไม่? “โมนิก้า” ถือว่า ไม่ใช่สาระสำคัญที่ต้องตามไล่บี้ทุกเม็ด เพราะวันนี้น่าจะเอาที่สบายใจแล้วกัน และอยากให้คนอื่นๆ ลองไปคิดดูว่า สิ่งที่เกริ่นนำไว้ก่อนหน้านี้ มันเป็นข้อมูลที่เป็นประโยชน์กับนักลงทุนรายย่อยขนาดไหนเจ้าค่ะ
*ฉะนั้นการที่ดัชนีเด้งขึ้นมาปิดที่ 1,447.84 จุด บวกไป 0.40 จุด ด้วยมูลค่าการซื้อขาย 3.90 หมื่นล้านบาท มองในมุมบวกถือว่า หายตกใจ!  บวกกับกองทุนขี้ตืดหวนกลับเข้ามาซื้อหุ้นอีกครั้ง ภาพรวมของการลงทุนถึงดูดีขึ้นในระยะสั้น ถ้ามองในมุมกลับกันจะเห็นว่า วานนี้ฝรั่งสาดหุ้นออกมาอีก 2.30 พันล้านบาท มันเป็นขั้วอารมณ์ที่ทำให้คนถือหุ้นบลูชิพมีอาการร้อนๆ หนาวๆ นะคะ
*เหมือนกับข่าวล่าสุดที่เกิดขึ้นกับหุ้นพลังงานทางเลือกในกลุ่มที่ทำโซลาร์ฟาร์ม ว่ากันว่า พื้นที่ก่อสร้างโรงไฟฟ้าที่อยู่ในจังหวัดลพบุรีมีชาวบ้านมาประท้วง จนการก่อสร้างเริ่มสะดุดลงกลางคันแบบนี้ มันกระทบต่อแวลูของหุ้นที่กำลังเทรดกันอยู่ในเวลานี้ ส่วนพื้นที่ดังกล่าวจะเป็นของใครนั้น “โมนิก้า” ใบ้ให้นิดหนึ่งว่า ที่ดินดังกล่าวมีอยู่ 800 ไร่ เพียงเท่านี้ก็รู้ได้ทันทีว่า พื้นที่ตรงนั้นเป็นของ…อิอิอิ
*ส่วนช็อตที่ 2 ของเรื่องนี้มีการป้องปากซุบซิบกันว่า มีบริษัทหนึ่งยังไม่ยอมขนแผงโซลาร์ออกจากท่าเรือคลองเตย ที่แท้เป็นผลมาจากคณะกรรมการ BOI ยังไม่ได้อนุมัติด้านการลงทุน ขืนนำเอาแผงดังกล่าวออกมาทื่อๆ มีหวังโดนภาษีฟันหัวแบะ ซึ่งหลายคนเริ่มรู้แล้วว่า เจ้าของเป็นใคร? “โมนิก้า” ถึงอยากให้คนที่ไม่ได้เกี่ยวข้องกับเรื่องนี้อยู่เฉยๆ เพื่อความสบายใจของทุกฝ่าย เดี๋ยวจะโดนข้อครหา “กินปูนร้อนท้อง” นะจะบอกให้
*เช่นเดียวกับกรณีของหุ้นร้อน PAE จริงๆ ไม่อยากเข้าไปยุ่งเกี่ยวกับเรื่องนี้สักเท่าไหร่ เพราะมันเป็นเรื่องของผลประโยชน์ที่ขัดกัน แต่ที่ต้องเม้าท์ถึงอีกรอบมาจาก ก.ล.ต. เด้งรับอย่างนิ่มนวล “โมนิก้า” ถึงมองว่า เรื่องนี้ไม่ธรรมดาอย่างแน่นอน แถมเป้าโจมตีเที่ยวนี้พุ่งเป้าไปที่ “เสี่ยขุน” แบบเต็มๆ จึงกลายเป็นหนังเรื่องยาวที่ชวนให้คนที่ชอบสอดรู้สอดเห็นเรื่องชาวบ้าน เข้ามาคอมเม้นต์กันอย่างถล่มทลาย ซึ่งอาจมีเรื่องที่จริงบ้าง เรื่องที่ไม่จริงบ้าง จึงเอาเป็นว่า สบายใจที่จะฟังแบบไหน..ก็ฟังแบบนั้นละกัน
*ไหนๆ เม้าท์ถึงเสี่ยดังขึ้นมาทั้งที “โมนิก้า” ก็ขอแถมอีกนิดหนึ่งว่า คำเสนอซื้อหุ้น DIMET ของกลุ่มทุนใหม่ที่อยู่ภายใต้การบัญชาของเสี่ย ก็ก่อให้เกิดคำถามว่า เป็นเทพลงมาโปรด หรือ เป็นซาตานลงมาเกิด โดยเฉพาะเรื่องตั้งโต๊ะซื้อถือว่าแฟร์ แต่ที่ไม่แฟร์ดันซื้อไม่หมด ชาวหุ้นเขาเลยนินทาลับหลังกันอย่างสนุกปาก “กูว่าแล้ว..กูบอกแล้ว”  บวกกับข่าวคราวของเสี่ยในช่วงหลังๆ มีแต่เรื่องเสียๆ หายๆ จึงกลายเป็นประเด็นที่ทำให้สังคมจับตาเป็นพิเศษเจ้าค่ะ
*เหมือนกับกรณีของสิ่งมีชีวิตเล็กๆ LIVE จู่ๆ อยากแสดงอภินิหารขึ้นมาแบบนี้ “โมนิก้า” มองว่า มีสิทธิ์จบไม่สวยค่อนข้างสูง ของมันเห็นกันอยู่ว่า อะไรเป็นอะไร และหุ้นที่เดินมาทรงนี้ รุ่งสักรายไหม? ทุกคนต่างรู้ดีอยู่แก่ใจ ล่าสุดหุ้นวิ่งขึ้นมาปิดที่ 0.77 บาท บวกไป 0.10 บาท หรือขึ้นไป 15% ด้วยมูลค่าการซื้อขาย 220 ล้านบาท มันเป็นสถานการณ์ที่เดี๊ยนไม่อยากเข้าไปยุ่งเกี่ยวจริงๆ และจะสบายใจเป็นอย่างมาก หากวันนี้ไม่ต้องพูดถึงหุ้นตัวนี้อีก..อิอิอิ
*เช่นเดียวกับในรายของ TMC กลายเป็นหุ้นที่ “โมนิก้า” เลือกที่จะพูดถึงเป็นลำดับแรก แต่ไปๆ มาๆ กลับเป็นรายที่พูดถึงท้ายสุด เหตุผลในครั้งนี้ไม่มีอะไรมาก แค่อยากจะเตือนว่า ไม่มีอะไรซัพพอร์ตสักอย่าง หุ้นดันวิ่งขึ้นมาปิดที่ 3.08 บาท บวกไป 0.28 บาท หรือขึ้นไป 10% ด้วยมูลค่าการซื้อขายกว่า 140 ล้านบาท มันเป็นทางเลือกดีที่สุดสำหรับตอนนี้จริงเหรอ?
*ป.ล.วันนี้หลายคนเลือกที่จะพูด บางคนเลือกที่จะอยู่เฉยๆ บางคนเลือกที่จะเล่นต่อ หรือบางคนก็เลือกที่จะออกแอ๊คติ้ง มันก็ขึ้นอยู่กับความสบายใจของแต่ละคน..ถ้ารู้สึกสบายใจก็ทำไปเถอะ!